ROZHODNUTIE KOMISIE
zo 6. novembra 2006,
ktorým sa ustanovuje zoznam tretích krajín a území, z ktorých je povolený dovoz lastúrnikov, ostnatokožcov, plášťovcov, morských ulitníkov a produktov rybolovu
[oznámené pod číslom K(2006) 5171]
(Text s významom pre EHP)
(2006/766/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (1), a najmä na jeho článok 11 ods. 1,
keďže:
(1)
Osobitné podmienky dovozu lastúrnikov, ostnatokožcov, plášťovcov, morských ulitníkov a produktov rybolovu z tretích krajín boli stanovené v nariadení (ES) č. 854/2004.
(2)
Rozhodnutím Komisie 97/20/ES sa stanovil zoznam tretích krajín, ktoré spĺňajú podmienky rovnocennosti pre výrobu a umiestňovanie na trh lastúrnikov, ostnatokožcov, plášťovcov a morských ulitníkov (2), a rozhodnutím Komisie 97/296/ES sa predložil zoznam tretích krajín, z ktorých je povolený dovoz výrobkov z rýb pre ľudskú spotrebu (3).
(3)
Zoznamy by sa mali vypracovať tak, aby v nich boli uvedené tretie krajiny a územia, ktoré spĺňajú kritériá uvedené v článku 11 ods. 4 nariadenia (ES) č. 854/2004, ktorými je možné zaručiť, že lastúrniky, ostnatokožce, plášťovce, morské ulitníky a produkty rybolovu vyvážané do Spoločenstva spĺňajú hygienické podmienky ustanovené na ochranu zdravia spotrebiteľov. Dovoz adduktorových svalov (priťahovačov) pectinidae živočíchov iných ako živočíchy z akvakultúry, úplne oddelených od vnútorných orgánov a gonád, by sa však mal povoliť aj z krajín, ktoré nie sú uvedené na tomto zozname.
(4)
Príslušné orgány Austrálie, Nového Zélandu a v Uruguaja poskytli primerané záruky, že podmienky vzťahujúce sa na lastúrniky, ostnatokožce, plášťovce a morské ulitníky sú rovnocenné s podmienkami ustanovenými v príslušných právnych predpisoch Spoločenstva.
(5)
Príslušné orgány Arménska, Bieloruska a Ukrajiny poskytli primerané záruky, že podmienky vťahujúce sa na produkty rybolovu sú rovnocenné s podmienkami ustanovenými v príslušných právnych predpisoch Spoločenstva.
(6)
Rozhodnutia 97/20/ES a 97/296/ES by sa preto mali zrušiť a nahradiť novým rozhodnutím.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dovoz lastúrnikov, ostnatokožcov, plášťovcov a morských ulitníkov
1. V prílohe I k tomuto rozhodnutiu sa ustanovuje zoznam tretích krajín, z ktorých sa môžu dovážať lastúrniky, ostnatokožce, plášťovce a morské ulitníky uvedené v článku 11 ods. 1 nariadenia (ES) č. 854/2004.
2. Bez ohľadu na článok 11 ods. 1 nariadenia (ES) č. 854/2004 sa odsek 1 nevzťahuje na adduktorové svaly pectinidae živočíchov iných ako živočíchy akvakultúry, úplne oddelené od vnútorných orgánov a gonád, tieto sa môžu dovážať aj z tretích krajín, ktoré nie sú uvedené na zozname uvedenom v odseku 1.
Článok 2
Dovoz produktov rybolovu
V prílohe II k tomuto nariadeniu sa ustanovuje zoznam tretích krajín, z ktorých sa môžu dovážať produkty rybolovu uvedené v článku 11 ods. 1 nariadenia (ES) č. 854/2004.
Článok 3
Zrušenie
Rozhodnutia 97/20/ES a 97/296/ES sa zrušujú.
Odkazy na zrušené rozhodnutia sa pokladajú za odkazy na toto rozhodnutie.
Článok 4
Toto rozhodnutie je určené členským štátom.
V Bruseli 6. novembra 2006.